Transportul aerian de mărfuri (inclusiv poştă) a scăzut anul trecut cu 1,2%, comparativ cu 2022, de la 50.534 tone la 49.952 tone, conform datelor centralizate de Institutul Naţional de Statistică.
Cele mai mari ponderi în ceea ce priveşte transportul de mărfuri s-au înregistrat pe aeroporturile Henri Coandă Bucureşti, cu 14.300 tone mărfuri încărcate şi 21.500 tone mărfuri descărcate, Avram Iancu Cluj-Napoca, cu 3.600 tone mărfuri încărcate şi 3.900 tone mărfuri descărcate, şi Traian Vuia Timişoara, cu 2.400 tone mărfuri încărcate şi 4.200 tone mărfuri descărcate.
În trafic intern, Henri Coandă Bucureşti a realizat 28,8% în total tone mărfuri încărcate, Avram Iancu Cluj-Napoca 43% şi Traian Vuia Timişoara 28,2%.
În trimestrul IV din 2023, traficul aerian de mărfuri (inclusiv poştă) a fost de 5.600 tone mărfuri încărcate şi 8.100 tone mărfuri descărcate. În total trafic, cea mai mare pondere a avut-o traficul internaţional, cu 94,1% la mărfuri încărcate şi 95,9% la mărfuri descărcate.
Cele mai mari ponderi în ceea ce priveşte transportul de mărfuri s-au înregistrat pe aeroporturile Henri Coandă Bucureşti, cu 4.000 tone mărfuri încărcate şi 6.100 tone mărfuri descărcate, Avram Iancu Cluj-Napoca, cu 1.000 tone mărfuri încărcate şi 1.000 tone mărfuri descărcate, şi Traian Vuia Timişoara, cu 600 tone mărfuri încărcate şi 1.000 tone mărfuri descărcate.
În plus, marile companii de transport aerian și de logistică raportează scăderi abrupte ale volumelor de mărfuri transportate, declinul comerțului mondial exercitând o presiune descendentă asupra prețurilor de transport.
Aeroporturile, deși sunt foarte aglomerate cu turiști, înregistrează un trafic de mărfuri mai mic în comparație cu anul trecut. Toate acestea indică o scădere a economiei mondiale în perioada următoare, subliniază economistul eToro Bogdan Maioreanu.
Traficul de marfă în rețeaua europeană de aeroporturi a scăzut cu 7,1% în primul semestru al acestui an, comparativ cu aceeași perioadă a anului trecut, și cu 11,7% în comparație cu nivelurile anterioare pandemiei (S1 2019). Una dintre cele mai mari companii de logistică din Europa, firma germana DHL Group - Deutsche Post AG, a raportat volume mai mici și tarife de transport de marfă în scădere în T2 2023, veniturile grupului scăzând la 20,1 miliarde de euro, cu aproape 4 miliarde mai puțin decât în trimestrul similar al anului trecut. Profitul operațional de 1,7 miliarde de euro a scăzut și el în mod abrupt față de sumele record înregistrate în același trimestru din 2022 (2,3 miliarde de euro).